पेरिसमा बुफोनको संघर्ष
इटालियन गोलरक्षक जियानलुइजी बुफोनले नयाँ क्लब पेरिस सेन्ट जर्मेन (पीएसजी) मा पहिलो रोजाइमा स्थान बनाउन संघर्ष गर्नुपर्ने भएको छ । प्रशिक्षक थोमस टुचेलले सिंगापुर भ्रमणमा आफूले अझै पहिलो रोजाइको गोलरक्षकबारे टुंगो नलागेको बताएपछि बुफोन समस्यामा परेका हुन् ।
सिंगापुर — इटालियन गोलरक्षक जियानलुइजी बुफोनले नयाँ क्लब पेरिस सेन्ट जर्मेन (पीएसजी) मा पहिलो रोजाइमा स्थान बनाउन संघर्ष गर्नुपर्ने भएको छ । प्रशिक्षक थोमस टुचेलले सिंगापुर भ्रमणमा आफूले अझै पहिलो रोजाइको गोलरक्षकबारे टुंगो नलागेको बताएपछि बुफोन समस्यामा परेका हुन् ।४० वर्षीय गोलरक्षक करिअरमा पहिलोपटक इटालीबाहिरको क्लबमा व्यावसायिक फुटबल खेल्दैछन् । पहिलो च्याम्पियन्स लिग उपाधि जित्ने दाउमा रहेको पीएसजीसँग बुफोन पनि आफ्नो पहिलो उपाधि जोड्ने दाउमा छन् । टुचेलसँग विश्व फुटबलमा सम्भवत: सबैभन्दा धेरै राम्रो गोलरक्षकको विकल्प छ । बुफोनसँगै फ्रान्सबाट विश्वकप उपाधि जितेका गोलरक्षक अल्फोन्स आरिओला, जर्मन अन्तर्राट्रिय गोलरक्षक केभिन ट्राप, सबास्टियन किबोइस र रेमी डेस्काम्प हाल टोलीमा रहेका छन् ।‘बुफोन पहिलो रोजाइमा स्थान बनाउन प्रतिस्पर्धा गर्न तयार छन् । ट्राप र आरिओला पनि पछाडि हट्ने सोचमा छैनन्,’ आइतबार टुचेलले भने, ‘यस्तो प्रतिस्पर्धा टोलीको अन्य पोजिसनमा पनि होस् भन्ने मेरो चाहना हो । हामीले समय लिएर यस्तो अवस्थामा निर्णय लिनुपर्छ । सबै खेलाडीले उच्च फर्म, फिटनेस र प्रदर्शन गरेका बेलामा निर्णय लिनु उचित हुन्छ ।’बुफोनले पेरिस क्लबमा अपेक्षित सुरुआत भने गर्न सकेका छैनन् । सिजनको सुरुआतअघि भएका बायर्न म्युनिख र आर्सनलविरुद्ध मैत्रीपूर्ण खेलमा उनले ४ गोल खाएका छन् । युभेन्ट्समा १७ वर्ष बिताएका उनले ६ सय ५६ खेल खेले पनि सीधै पहिलो रोजाइमा पर्न कठिन हुने थाहा भएको बताए ।‘२४ वर्षे फुटबल करिअरमा मलाई कसैले पनि पहिलो रोजाइमा मेरो अधिकार हुन्छ भनेको छैन । यो सबै मेरो प्रशिक्षणमा कडा परिश्रम र राम्रो प्रदर्शनको नतिजा हो,’ उनले थपे, ‘त्यसैले म आफ्नो नियमित कार्यलाई निरन्तरता दिँदै मेरा सहकर्मीको विकासमा पनि केही सहयोग पुर्‍याउन चाहन्छु ।’सन् २००६ मा विश्वकप जितेका बुफोनले च्याम्पियन्स लिग जित्ने सम्भावना भएकै कारण पीएसजी आएको प्रश्नलाई नकारे । ‘मैले यो निर्णय लिनुको मुख्य कारण अझै शीर्ष श्रेणीको फुटबल निरन्तरता दिनु थियो । इटालीबाहिर खेल्ने मलाई सधैं रहर थियो र पेरिसमा मेरा लागि राम्रो चुनौती र अवसर प्राप्त भयो,’ अनुभवी बुफोनले थपे, ‘इटालीमा ४० वर्ष बिताएपछि व्यक्तिगत रूपमा मात्र नभएर व्यावसायिक रूपमा पनि यो समय मेरा लागि राम्रो हुनेछ ।’